V. Palko, poslanec: (2009-04-22):
Panie poslankyne, páni poslanci, v súvislosti s vývojom Európskej únie sa stále častejšie poukazuje na tzv. demokratický deficit, čiže na nedostatok demokracie v Európskej únii. Tento nedostatok demokracie sa prejavuje tak, že právne záväzne dokumenty, ktoré sa prijímajú na úrovni Európskej únie, sú schvaľované spôsobom málo prehľadným a v podstate skrytým pred zrakmi občanov členských štátov Európskej únie. Parlamenty členských štátov, ktoré sú pod lepšou kontrolou občanov ako inštitúcie EÚ, platí to aj o našom slovenskom parlamente, sa stávajú viac-menej prevodovými zariadeniami automaticky a priamo prenášajúcimi právne normy EÚ do zákonodarstva členských štátov. Ešte raz zdôrazňujem, platí to aj pre slovenský parlament. Koľkokrát sme hlasovali o zákonoch a ani sme si neuvedomovali, že iba automaticky prevádzame už právne záväzné zákonodarstvo EÚ do slovenského právneho systému. Čo je príčina tohto stavu? Jednou z príčin tohto stavu je aj neúmerne a zbytočne veľké množstvo kompetencií, ktoré boli prenesené alebo sa v súčasnosti prenášajú napríklad v procese schvaľovania Lisabonskej zmluvy z členských štátov na úroveň Európskej únie. Tento prenos kompetencií sa vykonáva poväčšine bez priameho súhlasu občanov. Situáciu ešte viac zhoršuje zvláštna prax upúšťania od schvaľovania zmien zmlúv o Európskej únii referendom. Po skúsenostiach s referendami vo Francúzsku a Holandsku v roku 2005, v ktorých občania odmietli Ústavnú zmluvu Európskej únie, tieto krajiny upustili od referenda o Lisabonskej zmluve. Pritom Lisabonská zmluva je obsahovo de facto totožná s odmietnutou Ústavnou zmluvou. Tento nedostatok demokracie sa prehlbuje i tiež veľmi zvláštnou a neblahou praxou opakovania referenda o tej istej zmluve v prípade, že na prvýkrát občania niektorého štátu zmluvu odmietnu. To sa v minulosti stalo v Írsku, ktorého občania odmietli v referende tzv. Zmluvu z Nice. Referendum po obrovskom tlaku na Írsko, tlaku z celej Európskej únie, sa opakovalo a na druhýkrát bola zmluva schválená. Ďalším prípadom je referendum o Lisabonskej zmluve konané v Írsku v roku 2008. Po odmietnutí zmluvy írskymi občanmi opätovne dochádza k tlaku na Írsko a Írov, aby sa referendum opakovalo. Z toho vyplýva oprávnene veľmi silný dojem, že občania v Európskej únii o ničom nerozhodujú, že musia hlasovať dovtedy, kým nepovedia áno. Ak hrozí, že by nepovedali, tak potom radšej nech nerozhodujú vôbec. Takisto proces schvaľovania Lisabonskej zmluvy v Slovenskej republike prešiel bez akejkoľvek hlbšej spoločenskej diskusie. Pritom sa jedná o prenos veľkého množstva kompetencií zo Slovenskej republiky na Európsku úniu a výrazne sa oslabuje právo veta členských štátov, a teda aj právo veta Slovenska. Rozsiahly prenos kompetencií na Európsku úniu vyvoláva vážne otázky, či nedochádza k zániku štátnosti členských krajín a k vytvoreniu superštátu, ktorým je Európska únia, a či sa to všetko nedeje bez vedomia občanov členských krajín. Túto otázku riešia ústavné súdy členských krajín. Mnoho ústavných právnikov a mnoho politikov EÚ sa prikláňa k názoru, že sa nachádzame práve v prechodnom období od štátnosti členských krajín k štátnosti európskej. V mnohých krajinách EÚ táto otázka vedie k nedôvere k inštitúciám EÚ a k vzniku hnutí proti nedemokratickej mašinérii Európskej únie. V Slovenskej republike je zatiaľ takýto proces iba v začiatkoch, ale je vhodné reagovať v predstihu. Správnou reakciou je vtiahnutie občanov Slovenskej republiky do schvaľovacieho procesu ďalších zásadných zmien v Európskej únii, najmä do procesu schvaľovania zmien základných zmlúv o Európskej únii. V takejto situácii je namieste požiadavka, aby o každom ďalšom prenesení kompetencií zo Slovenskej republiky na Európsku úniu, o každom prenesení kompetencií formou zmien základných zmlúv o Európskej únii, aby rozhodovali priamo občana v referende. A preto navrhujeme zmenu Ústavy Slovenskej republiky, podľa ktorej sa každý prenos kompetencií zo Slovenskej republiky na Európsku úniu, každý prenos, ktorý sa deje formou zmien základných zmlúv o Európskej únii, aby bol schválený ústavným zákonom potvrdeným v referende. Vážené panie poslankyne, vážení páni poslanci, prosím vás o podporu tohto návrhu a ďakujem vám za pozornosť.